Kannen ja Areenan pilarimuotteja puretaan jännitekatkon yhteydessä ensi viikolla yöaikaan

Tampereen Kansi ja Areena -hankkeen eteläisen kannen porapaalutustyöt jatkuvat edelleen suojaseinän molemmin puolin pääratojen vieressä. Ratapihankadun puolella tehdään pilarien muottien purkutyötä samoin kuin seinämuotin purkua. Pilari- ja seinämuotin purkutyöt tehdään viikolla 17 eli 23. huhtikuuta alkavalla viikolla maanantain ja torstain välisinä öinä. Työt tehdään jännitekatkon aikana kello 22–06. Ratapihankadun puolella joudutaan tekemään liikennejärjestelyjä maanantaista torstaihin kello 18–02 välisenä aikana. Muut työt tehdään pääsääntöisesti normaaliin työaikaan arkisin kello 7–20. Päivällä tehtävistä töistä saattaa aiheutua jonkin verran meluhaittaa. Ratapihankatu työmaa-alueen vierellä on käytössä kavennettuna, mutta liikenne kulkee kuitenkin kaksisuuntaisena. Tampereen Valtatien kevyen liikenteen väylä on siirretty takaisin väliaikaiselle reitille. Sorinkatu 6–8:n kohdalla on otettu pysäköintikaistat ja kevyen liikenteen väylä pois käytöstä. Ajoneuvoliikenne on siirretty kadun länsireunalle ja säilyy edelleen kaksisuuntaisena.